section_heading: Povijest
paragraph_text: Iako je 27. kolovoza 1916. Rumunjska objavila rat Austro-Ugarskoj, isti nije objavila i Bugarskoj koja se također borila na strani Centralnih sila, Međutim, 1. rujna Bugarska je objavila rat Rumunjskoj, te su odmah idućeg dana jedinice bugarske 3. armije pod zapovjedništvom Stefana Toševa počele prelaziti rumunjsko-bugarsku granicu. Arslan je odlučio braniti Turtucaiu i Silistru dok ne pristigne ruski XLVII. korpus kojim je zapovijedao general Andrej Zajončkovski kojemu je podredio 19. diviziju. Međutim, bugarsko-njemačke snage ubrzo su probile rumunjsku obranu, te su opkolile Turtucaiu. Arslan je naložio 9. diviziji pod zapovjedništvom Ioana Basarabescua koja je bila smještena u Silistri da pomogne opkoljenoj tvrđavi, ali su jedinice 9. divizije naišavši na snažan bugarski otpor kod Sarsinlara povukle. Na kraju 6. rujna bugarsko-njemačke snage zauzimaju Turtucaiu u kojoj gotovo u potpunosti uništavaju rumunjsku 17. diviziju. U međuvremenu, ruski XLVII. korpus i 19. divizija su pokušale zauzeti Dobrič koji su okupirale bugarske snage, ali su u Bitci kod Dobriča (5. – 7. rujna 1916.) također poražene. Dva dana nakon pada Turtucaiae, rumunjski Glavni stožer odlučio je evakuirati Silistru, te je 9. diviziju povukao iz navedenog grada.